กูรูแนะซื้อ SIRI มีอัพไซด์-ปันผลสูงBacklog แข็งแกร่งหนุนโตต่อเนื่อง
โบรกฯ แนะซื้อ SIRI มีอัพไซด์ 24% ปันผลสูง
17 พ.ย. 2558

บล.ไอร่า ระบุในบทวิเคราะห์ (17 พ.ย.) ว่า บริษัท แสนสิริ จำกัด (มหาชน) หรือ SIRI รายงานผลกำไรสุทธิไตรมาส 3 ปี 2558 จำนวน 1,061 ล้านบาท เติบโต 18% จากไตรมาสก่อน และ 34% จากไตรมาสเดียวกันในปีก่อน จากยอดโอนโครงการที่เติบโตมากถึง 7% จากไตรมาสก่อน และ 43% จากไตรมาสเดียวกันในปีก่อน
ขณะที่ SIRI ปรับลดแผนการเปิดตัวโครงการและเป้ายอดขายปี 2558 ลง 40% และ 9% ตามลำดับ อย่างไรก็ตาม ฝ่ายวิจัยยังคงประมาณการรายได้ทั้งปีเดิมที่ 34,108 ล้านบาท (21% จากปีก่อน) จาก Backlog รอรับรู้รายได้ที่แข็งแกร่ง โดยคาดกำไรสุทธิทั้งปีที่ 3,321 (ลดลง 2% จากปีก่อน) คาดรายได้ปี 2559 เติบโตต่อเนื่องที่ 35,964 ล้านบาท เติบโต 5.4% จาก Backlog รอโอนปี 2559 จำนวน 11,032 ล้านบาท และการขายโอนโครงการคอนโดฯสร้างเสร็จก่อนขายที่จะเปิดตัวในปี 2559
ประเมินราคาเป้าหมายเหมาะสมปี 2559 ที่ 2.10 บาท อ้างอิง PER 10 เท่า ณ ระดับราคาปัจจุบันมี Upside 24% และคาดผลตอบแทนเงินปันผลปี 2559 ที่ 7% ยังแนะนำ “ซื้อ”